Oláh András

*ködbe szúrt szavak*

csatát veszítettél – akad aki ártson –

múltbéli könnyeket kérnek tőled számon

szomorújáték ez: sebeket nem gyógyít

álságba bújt önzés hazudja hogy jó így

akad aki köpenyt s színt is gyakran váltott

s figyelte hogy melyik zászló alatt álltok

hosszú rögös úton láttál elég férget

ne bolygasd a múltat most jövőd a mérleg

Úr angyala beteg – nincs ki alászálljon –

szúette kereszted kint kushad a gáton

*víziszony*

mint egykor a Tarne

sziklái közt

a sebessodrású folyón haladva

evezni próbálsz most is

vagy legalább irányban tartani

míg a hullámok ki nem billentenek

egyensúlyodból

mint ázott ürge

önmagad árnyékaként már

csak evickélni látszol

vitorla nélkül

szélcsendet remélve